LOHTAJAN KUNTA
Kunnanhallitus							28.1.2008

Oikeusministeriö
Oikeushallinto-osasto
PL 25
00023 VALTIONEUVOSTO

LAUSUNTO työryhmämietinnöstä (2007:12)
Käräjäoikeusverkoston kehittäminen 

Oikeusministeriö on 23.11.2007 päivätyllä kirjeellä (OM 8/31/2007) pyytänyt lausuntoa oikeusministeriön työryhmän mietinnöstä Käräjäoikeusverkoston kehittäminen. Työryhmän mietinnössä Kokkolan käräjäoikeuspiiri on yhdistetty perustettavaksi ehdotettuun Ylivieskan käräjäoikeuden tuomiopiiriin.  Mietinnön mukaan perustettavaan Ylivieskan käräjäoikeuden tuomiopiiriin perustettaisiin pysyvä sivukanslia Kokkolaan.
	
Lohtajan kunnan lausunto
Lohtajan kunta vastustaa työryhmän ehdotusta Kokkolan käräjäoikeuden tuomiopiirin yhdistämisestä ehdotettuun Ylivieskan käräjäoikeuden tuomiopiiriin. Perusteluina Lohtajan kunta esittää seuraavaa:

Toimeksiannon lähtökohdista käsin on hämmästyttävää, että Keski-Pohjanmaalle ei mietinnössä ehdoteta omaa itsenäistä käräjäoikeutta maakuntajaon ja oikeusministeriön työryhmälle antaman selkeän toimeksiannon mukaisesti. Käräjäoikeuden pääkanslia ehdotetaan säilytettäväksi / perustettavaksi eräille muille alueille, joiden asukaspohja ei täytä kategorista asukasluvun vaatimusta. Työryhmän mietintö ei ole linjassa valtionhallinnon muun hallintorakenteen uudistamisen kanssa. Valtionhallinnossa on perinteisesti painotettu sidosryhmien yhteistyön merkitystä. Nyt ehdotetun muotoisella tuomiopiirijaolla sidosryhmäyhteistyön edellytykset tulevat heikkenemään.

Osaavan työvoiman saamisessa käräjäoikeuksiinkin ovat merkittävässä yhteistyössä ja sitä tukemassa sisäasiainministerin 16.11.2007 päättämä Keski-Pohjanmaan ja Pietarsaaren Poliisilaitos Kokkolassa (tulee voimaan 1.1.2009), sekä Kokkolan maistraatti, jolle on annettu mm. valtakunnallisia tehtäviä. Kokkolan kihlakunnan syyttäjä-osaston toiminta on siirretty syyttäjälaitoksen paikallisorganisaatiouudistuksen yhteydessä 1.4.2007 perustetun Pohjanmaan syyttäjäviraston alle pääpaikkana Vaasa. Syyttäjälaitoksen paikallisorganisaation uudistus sekä ulosottovirastojen alueellisen jaotuksen muutos ovat kaikki sellaisia muutoksia, joiden vaikutus käräjäoikeuksien tuomiopiirijakoon tulee huomioida.

Lohtajan kunnan mielestä Kokkolan käräjäoikeuspiiriin tulisi liittää Ylivieskan seutu.  Keski-Pohjanmaan maakunnan muodostamaan käräjäoikeuspiirin pääpaikan tulee ehdottomasti olla Kokkolassa, joka on Keski-Pohjanmaan maakunnan maakuntakeskus.  Kokkolan merkitys maakuntakeskuksien joukossa vahvistuu, kun 1.1.2009 Kokkolan, Lohtajan, Kälviän ja Ullavan kuntaliitos toteutuu. Asukasluku tulee tällöin olemaan noin 46 000.

Lohtajan kunta pitää huolestuttavana myös hovioikeuspiirin rajojen muuttumista. Tästä aiheutuisi merkittävät lisäkustannukset. Uudistuksella tavoitellut oletetut säästöt menisivät tähän. Vaikka pääkäsittelyt voitaisiinkin istua esimerkiksi Oulussa, on huomattava, että matka Kokkolasta Ouluun on lähes kaksinkertainen Vaasaan verrattuna. Tämän lisäksi on huomioitava, että valmiudet ruotsinkielisten asioiden käsittelemiseen Rovaniemen hovioikeudessa eivät ole samanlaiset kuin Vaasan hovioikeudessa. Hovioikeustasolla ei enää välttämättä riitä, että yksi neuvoksista on ruotsinkielinen, vaan edellyttänee ruotsikielisten oikeuksien turvaamista valmistelusta lähtien.
Toteamme vielä, että suuri yksikkökoko ei itsessään takaa kustannusten säästöä, tehokasta palvelua eikä edes henkilökunnan erikoistumista tai osaamista. Osaavan työvoiman saaminen on huomattavasti moninaisempi prosessi ja siihen vaikuttavat lukuisat tekijät, ei ainoastaan suuri organisaatio. 

Käräjäoikeuden pääkanslian säilyttäminen Kokkolassa on linjassa niin ikään sen kanssa, että palvelut eivät etäänny alueen suurimman väestökeskittymän (1.1.2009 jälkeen uuden Kokkolan väestömäärä on n. 46 000 asukasta) ja muiden alueiden asukkailta. Käräjäoikeuden ylläpitäminen ja kehittäminen alueella ei ole taloudellisestikaan kohtuutonta, jos poliittisilta päättäjiltä ja johtavilta viranhaltijoilta löytyy tahtoa asiakaslähtöisten palveluiden järjestämistä kohtaan. 

Esityksemme mukainen ratkaisu on myös linjassa ”Valtion paikallis- ja aluehallinnon palvelutavoitteet” -määritelmän kanssa, jotka tulivat voimaan 1.1.2007.

Tämä lausunto on hyväksytty Lohtajan kunnanhallituksessa 28.1.2008

LOHTAJAN KUNNANHALLITUS

Matti Uusi-Rauva		Jussi Järvenpää
kunnanjohtaja			hallintojohtaja

Osoite
Lokaniituntie 1
68230 LOHTAJA		Puhelin
vaihde 06-8812 111
          		Fax
06-8812 211
www.lohtaja.fi
etunimi.sukunimi@lohtaja.fi